Návštěvníci

Návštěvníci je československý sci-fi televízny seriál z roku 1983. Prvý diel mal premiéru v sobotu 5. novembra 1983.

Dej 

V 25. storočí, v roku 2484, žijú ľudia v modernom svete mieru a lásky. Pokoj však preruší náhly poplach. CML, Centrální Mozek Lidstva – hlavný superpočítač, kontrolujúci dianie na Zemi – hlási, že k Zemi sa blíži kométa, ktorá môže ohroziť ľudstvo.

Ako najnádejnejší projekt na záchranu ľudstva pred katastrofou je vybraný projekt akademika Richarda, vášnivého obdivovateľa a životopisca Adama Bernaua: cestu v čase späť na koniec 20. storočia.

Adam Bernau, génius prelomu 20. a 21. storočia, ktorý v 30. rokoch 21. storočia získal Nobelovu cenu, sa totiž vo svojich spomienkach zmienil, že v detstve si zapísal do zošita niekoľko výpočtov, vďaka ktorým bude možné presúvať v priestore „celé kontinenty, ba aj svety“. Tento zošit však pri požiari ich domu zhorel – pretože v 25. storočí nie je pre ľudstvo problém cestovať v čase, je akademik Richard s tromi ďalšími expertmi vybranými CML vyslaný do roku 1984, aby tento zošit zachránil.

Cestovanie v čase je síce zakázané, vzhľadom na situáciu je však povolená výnimka. Prestrojení za skupinu geometrov, pracujúcich na meraní diaľnice, majú tesne pred požiarom zošit s výpočtami zachrániť a priniesť späť do budúcnosti. Akcia dostane názov Expedícia Adam 84. Blesková akcia sa však nepodarí, a tak sú členovia Expedície Adam 84 nútení stráviť v rodnom mestečku Adama Bernaua, Kamenici, v roku 1984 oveľa viac času, než pôvodne plánovali. Zmätkovanie členov expedície dodalo seriálu komediálny nádych.

Výsledkom expedície je privezenie množstva exponátov, ako aj Alojza Drchlíka, „veľkého učiteľa Adama Bernaua“. Alojz Drchlík zistil, že CML bol inštalovaný nakrivo a poskytoval nesprávne predpovede a údaje, takže zrážka s kométou v skutočnosti nehrozí.

Epizódy 

Seriál má pätnásťdielnu formu a tiež sedemdielny zostrih. V Česku bol v 7-dielnej verzii vysielaný v polovici 90. rokov. Neobsahuje žiadne scény navyše, je to len zlúčenie dvoch (v prípade prvého dielu troch) epizód pätnásťdielného variantu dohromady.

Obsadenie 
Vladimír Brabec – rozprávač (len hlas)
Dagmar Patrasová – Emilia Fernandez – Káťa Jandová
Josef Bláha – akademik Richard – Jan Richard (pôvodne akademik Filip – Jan Filip)
Josef Dvořák – Leo Kane – Emil Karas
Jiří Datel Novotný – Dr. Jacques Michell – Michal Noll
Viktor Král – Adam Bernau
Dagmar Veškrnová – Alice Bernauová
Evžen Jegorov – Karel Bernau
Vlastimil Brodský – Alois Drahoslav Drchlik
Klára Pollertová (Trojanová) – Ali Lábusová
Vladimír Menšík – nadstrážmajster Vyskočil
Jiří Lábus – príslušník ZNB
Jitka Molavcová – chyžná Heli
Dana Bartůňková – lekárka Olga
Jaroslav Rozsíval – primár Kraser
Jan Hartl – reportér Petr Malát
Jiří Císler – vedúci hotelu Franc
Jiří Kodet – kolotočiar Eda Nehasil
Laďka Kozderková – jeho žena Mary
Lukáš Bech – ich syn
Jiří Krampol – pán Karlík z autoopravovne
Helena Růžičková – žena pri záplave

Zaujímavosti 
Kvôli súdnemu sporu iniciovanému vdovou po prof. Filipovi sa seriál v určitom období po roku 1989 nemohol vysielať. Pani Filipová súd vyhrala a hlavná postava seriálu, akademik Filip, musela byť premenovaná na akademika Richarda. Všetky dialógy, v ktorých sa meno vyskytuje, boli predabované. Režisér Polák sa pri súdnom prelíčení obhajoval aj takto: „Akademika Filipa som pomenoval po našom kocúrovi.“ Meno Filip aj tak raz v seriáli zostalo.

Rodinný dom Bernaových, ktorý na začiatku expedície vyhorí, bol určený k demolícii. Filmový štáb ho pre potreby natáčania zakúpil a počas dvoch týždňov ho využíval, vrátane opakovaného simulovania požiaru.

Scéna havarujúcej a explodujúcej cisterny zo záverečnej epizódy (napriek tomu že patrí medzi ten typ scén, ktoré sa točia len raz) sa podarila až na tretí pokus: pri prvých dvoch sa totiž benzínová cisterna Tatra 148 neprevrátila, ale zo svahu zišla bezpečne a nepoškodená (pri druhom pokuse dokonca prešla jednu z kamier zaznamenávajúcich scénu), potom vždy bez problémov znova vyšla späť. Až pri treťom pokuse, pre ktorý bola cisterna naplnená vodou, prekonala gravitácia jazdné vlastnosti Tatry, cisterna sa v súlade so scenárom prevrátila a skotúľala sa pod svah, kde boli následne odpálené pripravené nálože.

O natáčaní seriálu rozprávajú televízne dokumenty Návštěva u Návštěvníků aneb...jak se natáčel seriál (1983) a jeden z dielov cyklu Pokračování příště (2003).

Legendárny dopravný prostriedok Návštevníkov – auto Lada Niva bolo pre seriál požičané v dvoch exemplároch od nemeckých koproducentov, tretí exemplár zakúpilo filmové štúdio Barrandov. Vyskytli sa však problémy s pohonnými hmotami pre Ladu Nivu, pretože podľa platných československých predpisov nebolo možné nakupovať benzín ani za hotové, ani za benzínové poukážky. Jediná legálna cesta bola nákup za tuzexové poukážky. Z toho dôvodu musel znova pomôcť nemecký koproducent. Ako písal vo svojej správe filmový štáb, „autá NIVA sú problémovou rekvizitou tohoto seriálu.“

Externé odkazy

Zdroj 

Televízne seriály z roku 1983
Česko-slovenské televízne seriály
Vedecko-fantastické televízne seriály